Tilviljun réði því að upp komst að menn sem gerðu athugasemdir við hundagæslu og fyrirskipuðu lokun hennar voru ekki raunverulegir eftirlitsmenn Matvælastofnunar.
Óþekktir einstaklingar þóttust vera eftirlitsmenn Matvælastofnunar og fyrirskipuðu hundagæslu að hætta starfsemi vegna meintra ágalla á starfseminni. Þetta uppgötvaðist þegar raunverulegir eftirlitsmenn komu í eftirlit skömmu síðar, segir Hjalti Andrason, upplýsingafulltrúi Matvælastofnunnar.
Þá segir viðkomandi rekstraraðili að okkar eftirlitsmenn hafi verið þarna nokkrum dögum áður, sem við könnuðumst ekkert við. Það var alveg ljóst að þeir tveir einstaklingar sem mættu þangað í eftirlit, þóttust vera eftirlitsmenn Matvælastofnunar, voru með grímu yfir andlitinu, voru alls ekki eftirlitsmenn Matvælastofnunar. Þeir upplýstu viðkomandi um að Matvælastofnun gæfi ekki skilríki til starfsmanna sína, settu út á starfsemin og stöðvuðu hana.
Hjalti segir að fólkið hafi tekið mennina á orðinu og var farið að bregðast við athugasemdum sem þeir gerðu. Hann segir að allir eftirlitsmenn Matvælastofnunar séu með auðkenniskort sem þeir eigi að framvísa sé þess óskað og eru í klæðum stofnunarinnar. Ekki er vitað hvað hinum fölsku eftirlitsmönnum gekk til en málið hefur verið kært til lögreglu.
Ég hef heyrt um ýmsar sérkennilegar uppákomur sem eftirlitsmenn okkar hafa lent í í gegnum tíðina en að einhver annar sé búinn að fara í eftirlit rétt áður en við förum í eftirlit og undir okkar formerkjum, það er alveg nýtt.